Дүрт йыллыҡ һөйләшеүҙәрҙән һуң 1910 йылдың 31 майында Көньяҡ Африка союзы ойошторола, уға инглиздәрҙең Капский колонияһы, натал колонияһы, Ҡыҙғылт һары йылға колонияһы һәм Трансваль инә. Союз Британия империяһының доминионы була. 1914 йылда Көньяҡ Африка союзы Беренсе донъя һуғышына инә. 1934 йылда Берләшкән партия ойошторола, унда Көньяҡ Африка партияһы һәм Милли партия берләшә. 1939 йылда ул Көньяк Африкаға, Бөйөк Британия артынан, Икенче донъя һуғышына инергәме-юҡмы тигән ҡаршылыҡтар арҡаһында тарҡала — уң Милли партия өсөнсө рейхты яҡын күрә һәм киҫкен раса сегрегацияһы өсөн сығыш яһай.